Sanctissimo ac Beatissimo in Christo patri et domino nostro, domino Pio divina providencia Pape secundo, sacrosancte Romane ac universalis ecclesie Summo Pontifici, devoti ac perhumiles filii et oratores vestri, Johannes du Verne, prior major abbacie seu monasterii Sancti Martini extra muros Eduenses, Ferricus de Luziaco, subprior, Guillelmus de Corvolio, prior Commaigniaci, Johannes Picardi, prior sancti Salvii, Girardus de Villesercis, prior de Festo, Johannes de Cussigneyo senior, prior Bragniaci, Michael Masset, prior Sancti Augustini, Robertus Guillemert, prior de Thilio, Johannes Gamboy, prior Sancti Humberti, Laurencius de Villanova, elemosinarius, Claudius de Voille, sacrista, Hugo d’Anlezy, Johannes Bouquillot, camerarius, Johannes de Cussigneyo junior, infirmarius, Jacobus Soyer, Anthonius de Charenceyo, Johannes Saulnier, Johannes Lafleur, Josserandus de Villanova, Jacobus Grosbois, Johannes de Sancto Romano, Anthonius Cadot, Johannes Thurion, Stephanus Chaillot, Hugo Bercherii, Herardus de Massey, Remigius de Vollis, Johannes Boyleaul, Franciscus Célérier, omnes religiosi dicti monasterii, obedienciam cum omni reverencia devotissima post pedum oscula beatorum. Cum propter vacacionem diuturnam ecclesie et monasteria pastorum solaciis destitute gravia in spiritualibus et temporalibus dispendia paciantur, sacris canonibus institutum est tempus infra quod eisdem ecclesiis et monasteriis provideri debeat. Cum itaque, Beatissime pater, prefatum monasterium Sancti Martini, per obitum quondam domini Johannis Parvi Johannis, ipsius monasterii abbatis, vacaverit, ipsius quondam abbatis corpore in ecclesia dicti monasterii die vicesima mensis Jullii anni presentis ecclesiastice tradito sepulture, ne monasterium ipsum longe vacacionis exponeretur incomodis, ad providendum de futuro abbate in capitulo nostro ad sonum campane ut moris est, qui tunc presentes aderant congregati, diem secundum mensis Augusti immediate sequentem prefiximus et assignavimus omnesque priores et monachos ipsi monasterio subdictos tunc absentes et electionis negocio interesse debentes citari fecimus et mandavimus. Quaquidem die secunda mensis Augusti advenientes, comparentes nobis qui tunc viginti novem numero eramus computati, duobus infirmis in suis cellis existentibus, in loco capitulari dicti monasterii ad sonum campane, ut moris est, assumpto nobiscum pro consiliario et directore venerabili et circonspecto viro magistro Thoma Laplote, decano ecclesie Autissiodorensis, in utroque jure licentiato, post misse Sancti Spiritus celebracionem, in qua omnes qui ipsa die missam non celebraverant receperunt eucaristie sacramentum decantatoque hymno: Veni Creator Spiritus, propositoque verbo Dei ad negocium electionis futuri abbatis procedentes prestitoque per singulos nostrum corporali juramento de eligendo illum quem quilibet crederet futurum ecclesie seu monasterio nostro in spiritualibus et temporalibus utiliorem, nec illi vocem dare quem verissimiliter sciret precio, promissione aut dacione alicujus rei temporalis pro se electionem procurasse, viam compromissi quam tamen communem promissi et scrutum vocant elegimus, dedimusque unanimiter, nullo penitus discordante, religiosis viris fratribus Johanni du Verne, priori majori, Guillelmo de Corvolio de Commaigniaco, et Michael Musseti, Sancti Augustini, Nivernensis diecesis, prioratuum prioribus a prefato monasterio dependentibus et ipsius monasterii monachis, plenam generalem et liberam potestatem ut ipsi, secreto et sigillatim voluntatibus omnium requisitis et scrutatis ac eis in scriptum redactis, illum in quem major et sanior pars capituli nostri seu conventus consentiret eligere tenerentur. Qui quidem compromissarii potestatem per nos sibi traditam acceptantes et post modum in partem secedentes, secreto et sigillatim, coram notariis et testibus infrascriptis et ad id per nos assumptis et rogatis, sicut nobis postmodum retulerunt, primo ad invicem vota sua et deinde singulorum nostrum juramentum premissum ad memoriam reducendo scrutati sunt et per notarios infrascriptos in scriptis reddigi fecerunt; quibus requisitis et scrutatis ac in scriptis redactis, repererunt decem et novem ex nobis in reverendissimum in Christo patrem et dominum dominum Johannem, miseracione divina tituli sancti Stephani in Celio monte sacrosancte Romane ecclesie presbiterum cardinalem, episcopum Eduensem. Considerantes ipsius monasterii necessitates urgentes, quibus ad presens subjicitur, graviaque onera ipsi incombencia a quibus ipsius reverendissimi in Christo patris domini cardinalis circonspectione et industria monasterium ipsum relevari poterit et in eo regularis observancia, prout antiquitus observata fuerat, introduci et observari, virtutes quoque et merita ipsius reverendissimi domini cardinalis sua vota direxisse, postulantes eum in ipsius monasterii abbatem et pastorem seu rectorem et administratorem supplicando humiliter vestre Sanctitati quatenus hujusmodi postulacioni annuendo ipsi reverendissimo domino cardinali prefati monasterii nostri regimen et administrationem in spiritualibus et temporalibus quoad vixerit commictere illudque sibi commendare, seu de illo sibi nobisque et dicto monasterio nostro de personna sua ......... eadem Sanctitas vestra dignetur; novem quoque ex nobis in venerabilem religiosum virum fratrem Johannem de Cussigny, priorem prioratus de Bragniaco, Eduensis diecesis, a dicto monasterio dependentis, monachum dicti monasterii, Ordinem sancti Benedicti expresse professum, presbiterum, de legitimo matrimonio et nobili genere procreatum, in decretis licentiatum, unum vero ex ipsis nostris in religiosum virum fratrem Claudium de Voille dicti monasterii sacristam sua vota similiter direxisse; ipsos tamen fratres, Johannem de Cussigny et Claudium de Voille, mox et illico, non ad alia divertendo, et prefatum reverendissimum priorem ad dominum cardinalem cum omnibus suis votis accessisse, eum similiter postulando in ipsius monasterii administratorem et rectorem, sicque eciam ab omnibus nobis eligentibus postulatum fuisse. Que omnia prefati compromissarii et scrutatores ad nos in dicto capitulo a quo non recesseramus redeuntes coram notariis et testibus prefatis nobis retulerunt. Prefatus quoque frater Johannes du Verne, prior major, unus ex compromissariis et scrutatoribus predictis, vice sua et suorum in hac parte collegarum seu sociorum, vice etiam tocius nostri conventus, predictum reverendum dominum cardinalem postulavit in abbatem seu administratorem dicti nostri monasterii, prout in quadam cedula quam in suis tenebat manibus et quam alta et intelligibili voce coram omnibus de verbo ad verbum legit plenius continetur; cujusquidem cedule tenor sequitur in hunc modum: In nomine Patris et Filii et Spiritus Sancti, amen. Cum nuper, vacante monasterio Sancti Martini extra muros Eduenses per mortem seu obitum bone memorie reverendi patris domini Johannis Parvi Johannis, quoad hujus ecclesie dum viveret ultimi pacifici possessoris, vocatis omnibus qui fuerant evocandi et presentibus die prefixa omnibus qui debuerant voluerunt et potuerunt commode interesse, placuerit vobis, in electionem futuri abbatis seu pastoris, hic presentibus nobis Johanni du Verne, magno priori, Guillelmo de Corvolio, priori de Commaniaco et Michaeli Musseti, priori Sancti Augustini, Nivernensis diecesis, potestatem tribuere secreto et sigillatim vota seu voluntates singulorum inquirendi ac illum in quem major pars capituli seu conventus consentiret tanquam compromissarii eligendi potestatem, quam per vos nobis traditam acceptantes, ad unum locum capituli nos traximus associatisque nobiscum notariis cum testibus, quia per diligentem inquisicionem omnium votorum seu voluntatum comperimus decem et novem ex eligentibus direxisse vota sua in personam reverendissimi in Christo patris domini Johannis, miseracione divina tituli sancti Stephani in Celio monte sacrosancte Romane Ecclesie presbiteri cardinalis, episcopi Eduensis, et novem in personam religiosi viri magistri Johannis de Cussigneyo, et unum in personam fratris Claudii de Voilles, sacriste dicti monasteri Sancti Martini, qui quidem de Cussigny et sacrista post modum illico et incontinenter ad prefatum reverendissimum dominum cardinalem cum dictis votis accesserunt eique cesserunt et dederunt vota eisdem data. Et ideo ego Johannes du Verne, prior major hujus monasterii, vice mea et dictorum collegarum seu sociorum meorum in hac parte, vice etiam tocius capituli seu conventus, predictum reverendissimum patrem postulo in abbatem seu pastorem hujus monasterii, supplicans sanctissimo domino nostro pape quatenus dignetur hujusmodi postulacioni annuere et assensum prebere ac sibi regimen et administrationem ipsius monasterii in spiritualibus et temporalibus quoad vixerit commictere et nobis dictoque monasterio nostro de ipsius reverendissimi domini cardinalis persona providere. Quaquidem prononciacione et cedule lectura facta, nos omnes et singuli supranominati postulacioni hujusmodi approbavimus gratamque habuimus et acceptam ac deinde Te Deum laudamus in loco capitulari cruce erecta incipiendo et usque ad chorum ecclesie nostre pertrahendo et ibidem finiendo solemniter decantavimus. Post modum vero hujusmodi postulacionem prefato reverendissimo domino cardinali postulato, tunc in suo principali palacio Eduensi personaliter constituto, per dictum venerabilem virum magistrum Thomam la Plotte, decanum Autissiodorensem, ac religiosos viros fratres Johannem Picardi, Sancti Salvii, Johannem de Cussigny, de Bragniaco, Guillelmum de Corvolio, de Commaigniaco, Girardum de Villericis, de Festo, prioratuum priores prefatos, per nos ad id deputatos, eadem die secunda mensis Augusti presentari fecimus, petentes et requirentes ut suum eidem postulacioni preberet assensum. Quiquidem reverendissimus dominus cardinalis, auditis postulacionibus, peticionibus et supplicacionibus nostris, habito cum egregiis viris et famosis doctoribus sibi tunc assistentibus consilio, more pii patris monasterio nostro compaciens, eidem postulacioni nostre annuendo consensit, quatenus Sanctitati vestre et Sancte Sedi apostolice placuerit. Ea propter eidem vestre Sanctitati devote et humiliter unanimi voto supplicamus quatenus hujusmodi postulacioni nostre misericorditer annuendo prefatum reverendissimum dominum cardinalem nobis et monasterio nostro concedere digneris in patrem et pastorem, curam, regimen et administrationem ipsius monasterii in spiritualibus et temporalibus eidem quoad vixerit commictendo ut, Deo auctore, sub ejus felici regimine monasterium nostrum regulari observancia floreat et optata in spiritualibus et temporalibus suscipiat incrementa; et ut evidencius appareat premissa fore vera, hoc presens nostre postulacionis decretum per notarios publicos infrascriptos subscribi et signari sigillique dicti nostri conventus fecimus appensione communiri. Datum et actum in monasterio nostro et loco capitulari prefatis sub anno a nativitate Domini millesimo quadringentesimo sexagesimo secundo, indicione decima, die vero predicta, secunda scilicet dicti mensis Augusti, pontifficatus vestre Sanctitatis anno quarto, presentibus ibidem nobili domicello et honorabilibus et discretis viris Karolo de la Brosse, Benedicto Miloti, Johanne Barbeti jurisperitis, illustrissimi principis domini ducis Burgundie consiliariis, et domino Georgio Gayroteti, presbitero Eduensis diecesis, testibus ad premissa vocatis et rogatis.